2016. gada 19. aprīlī Noteikumi Nr. 235

Rīgā (prot. Nr. 19  4. §)

**Grozījumi Ministru kabineta 2010. gada 29. jūnija noteikumos Nr. 602 "Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību"**

Izdoti saskaņā ar Valsts un pašvaldību

 institūciju amatpersonu un darbinieku atlīdzības

likuma 36. panta trešo un sesto daļu

Izdarīt Ministru kabineta 2010. gada 29. jūnija noteikumos Nr. 602 "Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību" (Latvijas Vēstnesis, 2010, 104. nr.; 2011, 2., 84. nr.; 2012, 102. nr.; 2013, 223. nr.; 2014, 213. nr.; 2015, 82., 132. nr.) šādus grozījumus:

1. Izteikt 41. punktu šādā redakcijā:

"41. Pirms pirmsskolas izglītības iestādes, sagatavošanas klases un skolas (turpmāk – skola) izvēles darbinieks iesniedz nosūtītājas institūcijas vadītājam izvērtēšanai informāciju par dienesta vietā esošajām skolām un skolas izdevumus apliecinošus dokumentus. Nosūtītājas institūcijas vadītājs pieņem lēmumu par skolas izdevumu kompensāciju, pamatojoties uz nosūtītājas institūcijas vadītāja noteiktiem skolas izvēles apstiprināšanas kritērijiem. Izņēmuma gadījumā nosūtītājas institūcijas vadītājs var pieņemt lēmumu par kopējā mācību maksā neiekļautu izdevumu segšanu, kas ir objektīvi nepieciešami izglītības iegūšanai (piemēram, mācību programmā iekļautie obligātie pasākumi, centralizēti iegādājamie mācību materiāli, skolas transporta izdevumi)."

2. Papildināt X nodaļu ar 46.2 punktu šādā redakcijā:

"46.2 Ja darbinieka bērnam ir nepieciešams doties kārtot iestāj­pārbaudījumus darbinieka dienesta vietas skolā, kuras izvēle apstiprināta saskaņā ar šo noteikumu 41. punktu, vai Latvijas skolā, atgriežoties no darbinieka dienesta vietas, darbinieka bērnam un, ja nepieciešams, vienam no vecākiem var kompensēt ceļa izdevumus, pamatojoties uz darbinieka iesniegtajiem izdevumus attaisnojošiem dokumentiem. Ceļa izdevumus kompensē vienu reizi, pārceļoties uz darbinieka dienesta vietu un atgriežoties Latvijā, neatkarīgi no izmantojamā transportlīdzekļa veida nosūtītājas institūcijas vadītāja rīkojumā noteiktajā laikposmā, nepārsniedzot lidojuma biļetes cenas apmēru ekonomiskajā klasē maršrutā no Latvijas uz darbinieka dienesta vietu, no darbinieka esošās dienesta vietas uz nākamo dienesta vietu vai no darbinieka dienesta vietas uz Latviju, un attiecīgi atgriežoties dienesta vietā vai Latvijā."

3. Papildināt 4. pielikumu ar 2.35.1 apakšpunktu šādā redakcijā:

|  |  |  |  |  |  |  |
| --- | --- | --- | --- | --- | --- | --- |
| "2.35.1 | Singapūra | 54 155 | 36 312 | 37 422 | 33 011 | 27 078" |

Ministru prezidents Māris Kučinskis

Ārlietu ministra vietā –

Ministru prezidenta biedrs,

ekonomikas ministrs Arvils Ašeradens